Der er kun to kampe tilbage i 1. division for Vendsyssel FF, og begge kampe er vigtige, hvis holdet skal undgå nedrykning. Lige nu ligger Vendsyssel FF et point under nedrykningsstregen. -	Vi skal ikke ud at kigge efter nogle undskyldninger, for det er alene os selv, der har fået os derhen, hvor vi er. Så nu må vi selv finde den store skovl frem og få os selv ud igen, siger Michael Schjønberg, der er cheftræner for Vendsyssel FF. På søndag venter den ene af de to skæbnekampe, når Vendsyssel FF møder Hobro IK i et nordjysk lokalopgør. Fredag mødtes Vendsyssel til træning, og selvom kampen er vigtig på søndag, så var nerverne i ro for Jeppe Svenningsen, der spiller for Vendsyssel FF: -	Nerverne har det fint. Det er jo en kamp ligesom alle mulige andre, men det er klart, der er mere på spil denne her gang, for vi ved godt, at vi er tvunget til at få nogle point, hvis vi skal overleve, siger han. - Vi tror på det Et nederlag mod lokalrivalerne fra Hobro vil betyde enden for Vendsyssel FF i 1. division. Derfor er Jeppe Svenningsen også klar på at give alt i kampen på søndag: -	Vi skal op på den store klinge. Der skal masser af intensitet i kampen og masser af power, og så håber jeg, at vi kan tage de tre streger, siger Jeppe Svenningsen fra Vendsyssel FF. Holdet er stadig afhængige af, at andre resultater flasker sig, hvis de ikke skal rykke ned. Udover kampen mod Hobro IK venter også en kamp mod Fremad Amager, før det hele er afgjort. -	Det er nogle specielle kampe, og man skal være mentalt klar. Det, vi skal have ind, det er det positive og det glade, siger cheftræner Michael Schjønberg. Vendsyssel FF og Hobro IK møder hinanden på søndag klokken 14 på DS Arena i Hobro. Kampen kan ses på Viaplay. -	Om lidt over en uge, så håber jeg, at vi står med armene over hovedet og har overlevet, men der skal nogle point til, før vi kan overleve, siger Jeppe Svenningsen fra Vendsyssel FF. Tror I på det? -	Det gør vi.

Opsummering:
Vendsyssel FF ligger lige nu til nedrykning, men to skæbnekampe venter i 1. division. På søndag gælder det et lokalopgør mod Hobro.